
                                Приложение № 14
ПРОТОКОЛ
от публично обсъждане на Проекта
 на бюджет на Община Златоград за 2026 г.

На 20 август 2026 година (четвъртък), от 17.00 часа, в заседателната зала на Общинска администрация Златоград, се състоя публично обсъждане на проекта на Бюджет на Община Златоград за 2026 година.
Г-н Мирослав Янчев  – кмет на Община Златоград, откри публичното обсъждане и приветства присъстващите.

Г-н Янчев запозна присъстващите с ангажимента на общините, произтичащ от приемането на Закона за държавния бюджет, а именно да разработят и предложат проект на общински бюджет, който да бъде представен и обсъден с местната общност. 
Г-н Янчев отбеляза, че тази година бюджетът се обсъжда и внася за приемане  в необичайна ситуация – почти в края на бюджетната година. Причината е късното приемане на Закона за държавния бюджет за 2026 г. Това поставя общините в условия на по-голяма несигурност при планирането и управлението на финансовите ресурси. През изминалите месеци общината е работила при ограниченията, произтичащи от временното законодателство, като е съобразявала разходите с наличните ресурси и с необходимостта да бъде гарантирано нормалното функциониране на общината.
Това е първият бюджет на Община Златоград, който се изготвя и представя в евро, след приемането на единната европейска валута.
Подходът, използван при изготвянето на бюджета, е основан на няколко основни принципа. 
На първо място са финансовата отговорност и реалистичното планиране.  Бюджетът е съобразен с реалното изпълнение на приходите и разходите към средата на годината и очакваното изпълнение до края на годината. 
На второ място е запазването на данъчната тежест за гражданите и фирмите. И през 2026 г. Община Златоград не увеличава местни данъци и такси. Това е последователна политика на общината през последните години. 
Третият основен приоритет е поддържането на нормалното функциониране на общината и подобряването на средата, в която живеем. Това означава да бъдат осигурени необходимите средства за предоставянето на основните публични услуги, поддържането на инфраструктурата, чистотата и благоустрояването, както и за социалните и други дейности от значение за ежедневието на хората. 
Не на последно място, г-н Янчев подчерта, че общината ще продължи активно да търси и използва всички възможности за привличане на външно финансиране. В условията на ограничени собствени ресурси това е един от най-важните инструменти за реализиране на по-мащабни инвестиции и за ускоряване на развитието на общината.
Г-н Янчев даде думата на г-жа Мангарудова да представи параметрите на проекта на бюджет за 2026 г.
Г-жа Мангарудова представи чрез презентация основните параметри на проекта на бюджет – неговата приходна и разходна част, основните направления, в които са разпределени средствата, капиталовата програма за 2026 г. и проектите, финансирани със средства от Европейски съюз.
Г-жа Мангарудова започна изложението си, като отбеляза, че изготвянето на бюджета на Община Златоград за 2026 г. е протекло при две съществени особености. На първо място, за първи път общинският бюджет е разработен в евро. На второ място, върху процеса значително влияние е оказало късното приемане на Закона за държавния бюджет на Република България за 2026 г., приет от Народното събрание на 24 юли 2026 г. и обнародван в „Държавен вестник“, бр. 69 от 31 юли 2026 г. До приемането на Закона за държавния бюджет, финансирането на държавните и местните дейности в общината се е осъществявала при условията и ограниченията, определени със Закона за събиране на приходите и извършването на разходи през 2026 г. Подчерта се, че в този период разходите на Община Златоград са се извършвали при съобразяване с наличните финансови ресурси, нормативно определените ограничения и необходимостта от осигуряване на непрекъснатото изпълнение на държавните и местните дейности.
Представени бяха приходната и разходната част на бюджета. Приходите за държавни дейности са в съответствие с приетите размери, съгласно Закона за държавния бюджет на Република България за 2026 г.
Общият размер на субсидиите и трансферите, определени със Закона за държавния бюджет за 2026 г., възлиза на 8 884 519 евро. Най-голяма част от този ресурс – над 7,3 млн.евро, представлява субсидията за делегираните от държавата дейности. За финансиране на местните дейности общината получава изравнителна субсидия, както и целеви средства за конкретни дейности, сред които зимно поддържане и снегопочистване и други целеви разходи. Особено важна за изпълнението на инвестиционната програма е целевата субсидия за капиталови разходи в размер на 564 900 евро. Средствата са предназначени за финансиране на капиталови обекти.
На следващия слайд бяха представени собствените приходи на общината по видове приходи – данъчни и неданъчни. Собствените приходи представляват едва 11% от общия финансов ресурс, докато преобладаващата част се формира от субсидии и трансфери от Държавния бюджет.Това показва, че възможностите на общината да финансира със собствен ресурс местни политики, дейности и инвестиции са сравнително ограничени.

Планът за приходите е определен на база реалното изпълнение към 30.06.2026 г. и очакваните постъпления до края на годината. 
Г-жа Мангарудова уточни, че  въпреки ограничения дял на собствените приходи и през 2026 г. Община Златоград запазва размерите на местните данъци и такси, като усилията се насочват към подобряване на събираемостта на дължимите местни приходи и прилагаме на необходимите мерки за своевременно събиране на задълженията към общината.
Чрез графика бе нагледно показана структурата на приходите за 2026 г. Субсидиите и трансферите за държавни дейности заемат 73% от общите приходи, субсидиите и трансферите за местни дейности -16 %  и собствените приходи -11 % от общите приходи.
Г-жа Мангарудова представи подробно разходите по функции, основните акценти за всяка от тях, както и техния относителен дял спрямо общо разходите по бюджета. Разходната част е съобразена с реално извършените до момента разходи и ангажиментите, които предстои да бъдат изпълнени до края на 2026 г. 

Подчерта се, че разходите за функция „Образование” за поредна година, заемат най-голям дял от общо заложените разходи в бюджета на общината за 2026 г.- 44 %, на второ място е функция „Жилищно строителство, благоустройство, комунално стопанство и опазване на околната среда“ със 17 %.  През 2026 година, във функция „Здравеопазване“ общината насочва над 231 хиляди евро собствен ресурс за реализирането на два инвестиционни обекта в МБАЛ „Проф.д-р Асен Шопов“ гр.Златоград. За внедряване на мерки за енергийна ефективност в корпуси „Б“ и „В“ са предвидени 115 279 евро. Средствата представляват собствено участие на общината, необходимо за реализацията на обекта по Програма „Красива България“. За реализация на подход към спешна медицинска помощ в двора на болницата са предвидени 116 112 евро. 
Г-жа Мангарудова представи с няколко слайда Капиталовата програма на Община Златоград за 2026 г. Общата ѝ стойност възлиза на 4 140 590 евро, от които 2 008 136 евро са предвидени за финансиране от бюджета на общината, а 2 132 454 евро ще бъдат осигурени чрез средства по оперативни програми на Европейския съюз. 

Капиталовата програма на Община Златоград за 2026 г. е структурирана в няколко основни направления, сред които пътна и улична инфраструктура, ВиК инфраструктура, укрепване и ремонт на инфраструктурни обекти, здравеопазване, енергийна ефективност  и обществени сгради, благоустрояване и обновяване на жилищна среда. Представена беше подробна информация за включените обекти в Капиталова програма за 2026 г., насочени към подобряване на здравната инфраструктура и инфраструктурата в населените места, както и за проектиране на обекти. 

Подробно бе представен и Индикативният разчет за сметките за средствата от Европейския съюз, който включва всички проекти, които Община Златоград предвижда да изпълнява през 2026г., финансирани по оперативни програми и чрез други източници на финансиране. Представена бе информация за всеки от проектите.
С това г-жа Мангарудова приключи представянето на основните параметри на проекта на бюджет на Община Златоград за 2026 г.
Г-н Янчев даде думата на г-жа Златка Цекова да представи Годишната програма за управление и разпореждане с имоти – общинска собственост.

Г-жа Цекова представи основните цели, заложените обекти в програмата и очаквани приходи от управлението и разпореждането с имоти – общинска собственост.  
След представянето на програмата г-н Янчев се обърна към присъстващите и им предостави възможност да зададат въпроси и да изразят становища по представения материал. Такива не бяха поставени.
С това публичното обсъждане на Проекта на бюджет на Община Златоград за 2026г. приключи. 
                                                         Изготвил протокола: ………………….

В Общинска администрация Златоград функционира  Система за  управление на качеството и информационната
сигурност, в съответствие с изискванията на стандартите ISO 9001:2008 и ISO 27001:2005.

